Source: https://e-justice.europa.eu/content_specialised_courts-19-bg-hu.do?member=1
Timestamp: 2020-01-18 19:57:10
Document Index: 13731140

Matched Legal Cases: ['bíróság ', 'Bíróság ', 'Bíróság ', 'Bíróság ', 'Bíróság ', 'bíróság\n', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Szakosított bíróságok - Bulgária
Ez a szakasz a bolgár igazságszolgáltatás szakosított bíróságairól szóló információkat tartalmaz.
Bulgáriában nincsen munkaügyi, tengerészeti, kereskedelmi vagy másfajta szakosított bíróság. A kerületi bíróságokon működnek szakosított kereskedelmi alosztályok. A bírósági hierarchiában valamennyi bíróságon belül létezik a polgári és a büntetőjogi esküdtszékek, valamint az alosztályok és testületek közötti felosztás.
Az új közigazgatási eljárási törvény 2006-ban történt elfogadásával a Bolgár Köztársaságban létrejött a közigazgatási bíróságok rendszere. A közigazgatási igazságszolgáltatási rendszer 28 kerületi közigazgatási bíróságból és a Legfelsőbb Közigazgatási Bíróságból áll.
Kerületi közigazgatási bíróságok
A közigazgatási bíróságok joghatósággal rendelkeznek valamennyi, az alábbi ügyekben benyújtott indítvány esetében:
közigazgatási aktusok meghozatala, módosítása, visszavonása vagy érvénytelenítése;
a közigazgatási eljárási törvény alapján született egyezségek érvénytelenítése vagy megsemmisítése;
jogorvoslat a nem kívánatos vagy elmulasztott közigazgatási intézkedésekkel szemben;
védelem az indokolatlan, kényszerítő jellegű végrehajtás ellen;
kártalanítás a közigazgatási hatóságok és tisztviselők jogilag nem megfelelő aktusaiból, fellépéséből vagy mulasztásából eredő károk miatt;
kártalanítás a kényszerítő jellegű végrehajtásból eredő károk miatt;
a közigazgatási bíróságok által hozott ítéletek érvénytelenítése, megsemmisítése vagy visszavonása;
a közigazgatási aktusok hamis voltának megállapítása a közigazgatási eljárási törvény alapján.
Bárki jogi keresetet indíthat közigazgatási jog vagy jogi kapcsolat fennállásának megállapítására, ha ő az érdekelt fél, és nem áll rendelkezésre más jogorvoslati eljárás.
Az ügyeket azon közigazgatási bíróság vizsgálja, amelynek földrajzi joghatósága alatt a megtámadott közigazgatási aktust kibocsátó hatóság székhelye található, ha pedig az említett székhely külföldön van, akkor Szófia Város Közigazgatási Bírósága.
A nemzeti kül-, védelem- és biztonságpolitikát közvetlenül végrehajtó közigazgatási aktusok ellen nem lehet jogorvoslattal élni, kivéve, ha a törvény másként rendelkezik.
A Legfelsőbb Közigazgatási Bíróság a miniszterek tanácsa, a miniszterelnök, a miniszterelnök-helyettes, a miniszterek, a miniszterek tanácsának közvetlenül alárendelt más intézmények vezetői, a Legfelsőbb Igazságügyi Tanács, a bolgár nemzeti bank és a kerületi kormányzók által kibocsátott aktusok, valamint más, törvény által előírt aktusok elleni panaszokkal és tiltakozásokkal foglalkozik; határozatot hoz a másodlagos joganyagban rögzített jogszabályi eszközökkel kapcsolatos jogvitákban; semmitőszéki minőségében megvizsgálja a bírósági határozatokat, határozatot hoz közigazgatási ügyekben, és megvizsgálja a közigazgatási ügyekben hozott hatályos bírósági határozatok visszavonására irányuló indítványokat.
A Legfelsőbb Közigazgatási Bíróság két testületből, azon belül alosztályokból áll. A testületek elnökei a Bíróság elnöke és helyettesei.
A katonai bíróságok története 1879. július 1-re nyúlik vissza. 1956-ban a katonai bírósági rendszert átalakították, miután Szófia, Plovdiv, Sliven, Várna és Pleven városába seregeket telepítettek. A katonai bíróságok jelenleg ugyanezen struktúrát követik.
Elsőfokú bíróságként a katonai bíróságok a sorkatonák, tábornokok, tisztek, tisztesek és más minisztériumok és hivatalok alacsonyabb beosztású személyzete, valamint a Védelmi Minisztérium, a bolgár hadsereg, a Védelmi Minisztérium alá tartozó intézmények, a Nemzetbiztonsági Hivatal és a Nemzeti Hírszerző Szolgálat polgári személyzete által feladataik végrehajtása során elkövetett bűncselekményekkel kapcsolatos bűnügyeket vizsgálja. A katonai bíróságok által eldöntött ügyeket a Katonai Fellebbviteli Bíróság mint köztes fellebbviteli fórum vizsgálja meg. A büntetőeljárási törvény meghatározza a katonai bíróságok joghatóságát. E bíróságok ugyanolyan alapszabállyal rendelkeznek, mint a kerületi bíróság.
A bolgár kereskedelmi és iparkamaránál működő választottbíróság
A bolgár kereskedelmi és iparkamaránál működő választottbíróság polgári vagyonjogi vitákban, a szerződésekben lévő hiányosságok megszüntetésével és a szerződéseknek a megváltozott körülményekhez való hozzáigazításával kapcsolatos vitákban határoz, függetlenül attól, hogy egyik vagy mindkét fél bulgáriai vagy külföldi tartózkodási vagy lakóhellyel rendelkezik-e.
A bolgár kereskedelmi és iparkamaránál működő választottbíróság megszilárdította helyzetét mint Bulgária legfontosabb választottbírósági intézménye, és a jogviták rendezésével foglalkozó testületként magas szintű szakmai tevékenységének köszönhetően bizalmat szerzett. A választottbíróság évente 250–300, nemzetközi és belföldi jogvitát rendez. A belföldi ügyek 82 %-a 9 hónapon belül, a nemzetközi ügyeknek pedig 66 %-a 12 hónapon belül lezárul.
Ugyanakkor a választottbíróság aktívan részt vesz a választottbíróságokra vonatkozó jogszabályok javításában. Az ingatlan javakkal, tartási követelésekkel vagy munkaviszonyból származó jogokkal, illetve az eszmei javakkal vagy családjoggal kapcsolatos jogviták nem utalhatók a választottbíróság elé.
A bíróságok weboldalai
Minden bolgár bíróság rendelkezik weboldallal, amely tájékoztatást nyújt a bíróság felépítéséről és tevékenységéről, a folyamatban lévő vagy már lezárt ügyekről, valamint más, a nyilvánosság számára hozzáférhető hasznos információkkal szolgál.
A bírósági határozatokat kihirdetésük után azonnal közzéteszik az illető bíróság weboldalán, a személyes adatok védelméről szóló törvénynek és a minősített információk védelméről szóló törvénynek megfelelően.
A személyek családi vagy egészségügyi állapotáról szóló határozatokat indokolás nélkül teszik közzé.
További információkért látogasson el az alábbi honlapokra:
Nemzetközi Választottbíróság